CELEX: 62014TN0311
Language: mt
Date: 2014-05-05 00:00:00
Title: Kawża T-311/14: Rikors ippreżentat fil- 5 ta’ Mejju 2014 – Seca Benelux et vs Il-Parlament

24.6.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 194/35
            
         Rikors ippreżentat fil-5 ta’ Mejju 2014 – Seca Benelux et vs Il-Parlament
   (Kawża T-311/14)
   2014/C 194/46
   Lingwa tal-kawża: il-Franċiż
   
      Partijiet
   
   
      Rikorrenti: Seca Benelux SPRL (Brussell, il-Belġju); Groupe Seca SA (Valenciennes, Franza); u Seca Ingénierie SAS (Valenciennes) (rappreżentant: E. van Nuffel d’Heynsbroeck, avukat)
   
      Konvenut: Il-Parlament Ewropew
   
      Talbiet tar-rikorrenti
   
   
               —
            
            
               tannulla d-deċiżjoni tal-Parlament, tal-21 ta’ Frar 2014, li ma tingħażilx l-offerta li r-rikorrenti għamlu għall-għoti tal-kuntratt ta’ assistenza fil-ġestjoni teknika tal-bini tal-Parlament Ewropew fi Strasbourg (Sejħa għall-Offerti Nru INLO.AO-2013-003-STR-UGIMS-03) u li l-kuntratt jingħata lil offerent ieħor;
            
         
               —
            
            
               qabel ma taqta’ u tiddeċiedi, tordna lill-Parlament Ewropew jipproduċi d-dokumenti li ġejjin
               
                           —
                        
                        
                           il-lista tas-servizzi li jixxiebhu prinċipali pprovduti mill-offerent l-ieħor matul dawn l-aħħar tliet snin, li tindika l-ammonti, id-data u d-destinatarji, pubbliċi jew privati, tagħhom;
                        
                     
                           —
                        
                        
                           id-dokument jew id-dokumenti li jippruvaw il-kwalifiki akkademiċi u professjonali tal-persunal propost mill-offerent l-ieħor għat-twettiq tal-kuntratt u li jinkludu d-data rikjesta fil-paġni 11 sa 27 tal-ispeċifikazzjonijiet tekniċi tal-kuntratt u fil-minuti taż-żjara obbligatorja tal-bini u tat-tweġibiet għall-mistoqsijiet tal-offerenti;
                        
                     
                           —
                        
                        
                           id-dokument jew id-dokumenti li jippruvaw li l-Parlament kien tabilħaqq ivverifika jekk il-kwalifiki kollha akkademiċi u professjonali tal-persunal propost mill-offerent l-ieħor għat-twettiq tal-kuntratt li huwa kien irċeva kinux tabilħaqq konformi mad-dokumenti tal-kuntratt, b’mod partikolari fil-paġni 11 sa 27 tal-speċifikazzjonijiet tekniċi tal-kuntratt u fil-minuti taż-żjara obbligatorja tal-bini u tat-tweġibiet għall-mistoqsijiet tal-offerenti;
                        
                     
         
               —
            
            
               tikkundanna lill-Parlament għall-ispejjeż.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw żewġ motivi.
   
               1.
            
            
               L-ewwel motiv ibbażat fuq nuqqas ta’ verifika tal-kriterji ta’ selezzjoni bi ksur tar-regoli tal-Artikolu 110(1) tar-Regolament Nru 966/2012 (1) u tal-Artikolu 148 tar-Regolament ta’ Delega Nru 1268/2012 (2), tad-dokumenti tal-kuntratt u tal-prinċipju ta’ amministrazzjoni tajba.
            
         
               2.
            
            
               It-tieni motiv ibbażat fuq żball manifest fl-evalwazzjoni tal-kapaċitajiet tekniċi tal-offerenti, bi ksur tal-Artikolu 110(1) tar-Regolament Nru 966/2012, tal-Artikoli 146(2) u 148 tar-Regolament ta’ Delega Nru 1268/2012, u tar-regoli stabbiliti fid-dokumenti tal-kuntratt, kif ukoll tal-prinċipju ta’ amministrazzjoni tajba u tal-prinċipju ta’ ugwaljanza fit-trattament tal-offerenti.
            
         
      (1)  Regolament (UE, Euratom) Nru 966/2012 tal-Parlament Ewropew u tal-Kunsill, tal-25 ta’ Ottubru 2012, dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, p. 1).
   
      (2)  Regolament ta’ Delega tal-Kummissjoni (UE) Nru 1268/2012, tad-29 ta’ Ottubru 2012, dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, p. 1).